Man in hof ná plaashuis in Fort Beaufort afbrand(Foto: pixabay) ŉ Man van die Oos-Kaap het Maandag in die landdroshof in Fort Beaufort verskyn op aanklag van brandstigting en huisbraak. Kapt. Khaya Tonjeni, polisiewoordvoerder, het gesê die 29-jarige man is Sondag in hegtenis geneem tydens ŉ 72-uur-reaksieplan nadat ŉ plaashuis in Fort Beaufort afgebrand het. Ingevolge dié plan word bykomende hulpbronne dadelik beskikbaar gestel om ŉ saak te ondersoek. Maroela Media het vroeër berig ŉ aantal vuurwapens is ook uit die kluis van die plaashuis gesteel. “Fort Beaufort-polisie het Sondagoggend omstreeks 02:30 reageer op ŉ oproep van ŉ huisbraak in die omgewing. Toe polisiebeamptes by die toneel opdaag, het die huis ook in ligte laaie gestaan. Niemand is tydens die voorval beseer nie. Die eienaar was nie tydens die voorval by die huis nie,” het Tonjeni gesê. Nog inhegtenisnemings sal volg en die ondersoek duur voort.